Azərbaycan klubları UEFA turnirlərində
Futbol üzrə UEFA tərəfindən Avropa ölkələrinin klubları arasında qitəmiqyaslı turnirlər 1955-ci ildə keçirilməyə başlamışdır. 1994-cü ilə kimi Azərbaycan bu turnirlərdən kənarda qalmışdır. Belə ki, Azərbaycan 1991-ci ilə kimi SSRİ tərkibində olmuş və UEFA turnirlərində iştirak etmək üçün ümumittifaq yarışlarından vəsiqə qazanmalı idi. Lakin heç bir Azərbaycan klubu uğur qazana bilməmişdir. Yalnız 1994-cü ildə UEFA-ya müstəqil dövlət kimi üzv olduqdan sonra qitə turnirlərində çıxış etmək mümkün olmuşdur. İlk oyun UEFA kuboku turnirinin ilkin mərhələsində 9 avqust 1994-cü ildə Türkiyənin "Fənərbaxça" və Azərbaycan çempionu Tovuzun "Turan" klubları arasında olmuşdur. Oyun İstanbul şəhərinin Ş. Saracoğlu stadionunda keçirilmiş və meydan sahibləri 5:0 hesabı qalib gəlmişlər. Cavab oyunu 23 avqustda Sumqayıt şəhərindəki M. Hüseynzadə adına stadionda keçirilmişdir. Bu Azərbaycanda keçirilmiş ilk avrokubok oyunu kimi tarixə düşmüşdür. Bu oyunda da "Fənərbaxça" üstün olmuş və 2:0 hesabı ilə qalib gəlmişdir. 1997-ci ilə kimi UEFA-nın qaydalarına görə UEFA-nın klubların nəticələrinə görə hazırlanan ölkələrin reytinq cədvəlində ilk 24 yeri tutan ölkənin klubları Çempionlar Liqasında iştirak edə bilərdi. Həmin il isə bu qayda ləğv edildi və Bakının "Neftçi" klubu Azərbaycanı ilk dəfə bu turnirdə təmsil etdi. İlk dəfə avrokuboklarda mərhələ adlayan komanda Ağdamın "Qarabağ" klubu olmuşdur. 1999-cu ildə İsrailin "Makkabi" (Hayfa) klubu ilə görüşən Azərbaycan təmisilçisi səfərdə 2:1 qələbə qazanmış(bu həm də Azərbaycan klublarının ilk səfər qələbəsi olmuşdur). Bakıdakı görüşdə 0:1 hesabı ilə məğlub olsa da komanda səfər qolu hesabına mərhələni keçmişdir. 2002-ci ilin mayında klublar və AFFA arasında yaranmış problemlərə görə UEFA ölkə klublarını 2004-cü ilə kimi qitəmiqyaslı turnirlərdən kənarlaşdırmışdır. Yalnız 2004/05-ci illər mövsümündən sonra klubların Avropada çıxışları bərpa edilmişdir.